देश की राजधानी दिल्ली में महिलाओं के प्रति बढ़ते अपराधों पर फ़िल्मी सितारे भी सवाल खड़े करने लग गए हैं। दिल्ली में रहकर कानून की पढ़ाई करके फिल्मी जगत में धमाल मचाने वाली ईशा गुप्ता ने दिल्ली के बिगड़ैल नागरिकों की मानसिकता पर सवाल खड़े किये हैं। मिस इंडिया रही बॉलीवुड अभिनेत्री ईशा गुप्ता ने मिडिया से बात करते हुए कहा कि रात ही नहीं बल्कि दिन में भी दिल्ली में लड़कियां सुरक्षित नहीं हैं। दिल्ली में कुत्ते जैसी मानसिकता वाले लोग जहाँ देखो लड़कियों का पीछा करते नजर आते हैं। उन्होंने कहा की लड़कियों पर भावनाएं भड़काने का आरोप लगाना बहुत आसान है मगर जब किसी तीन साल की छोटी बच्ची के साथ रेप होता है , या बुर्का पहने कोई महिला दुष्कर्म का शिकार बनती है तब ये भावनाएं भड़काने का इल्जाम वो किस पर लगाएंगे।